משנה שבת ח ניקוד
הַמּוֹצִיא יַיִן, כְּדֵי מְזִיגַת הַכּוֹס. 
חָלָב, כְּדֵי גְּמִיעָה. 
דְּבַשׁ, כְּדֵי לִתֵּן עַל הַכָּתִית. 
שֶׁמֶן, כְּדֵי לָסוּךְ אֵבָר קָטָן. 
מַיִם, כְּדֵי לָשׁוּף בָּהֶם אֶת הַקִּילוֹר. 
וּשְׁאָר כָּל הַמַּשְׁקִין, בִּרְבִיעִית. 
וְכָל הַשּׁוֹפְכִין, בִּרְבִיעִית. 
רַבִּי שִׁמְעוֹן אוֹמֵר: 
כֻּלָּן בִּרְבִיעִית; 
וְלֹא אָמְרוּ כָּל הַשִּׁעוּרִין הַלָּלוּ אֶלָּא לְמַצְנִיעֵיהֶן:

 הַמּוֹצִיא חֶבֶל, כְּדֵי לַעֲשׂוֹת אֹזֶן לְקֻפָּה. 
גֶּמִי, כְּדֵי לַעֲשׂוֹת תְּלַאי לְנָפָה וְלִכְבָרָה. 
רַבִּי יְהוּדָה אוֹמֵר: 
כְּדֵי לִטֹּל מִמֶּנּוּ מִדַּת מִנְעָל לְקָטָן. 
נְיָר, כְּדֵי לִכְתֹּב עָלָיו קֶשֶׁר מוֹכְסִין. 
וְהַמּוֹצִיא קֶשֶׁר מוֹכְסִין, חַיָּב. 
נְיָר מָחוּק, כְּדֵי לִכְרֹךְ עַל פִּי צְלוֹחִית קְטַנָּה שֶׁל פַּלְיָטוֹן:

 עוֹר, כְּדֵי לַעֲשׂוֹת קָמֵיעַ. 
קְלָף, 
כְּדֵי לִכְתֹּב עָלָיו פָּרָשָׁה קְטַנָּה שֶׁבַּתְּפִלִּין, 
שֶׁהִיא שְׁמַע יִשְׂרָאֵל. 
דְּיוֹ, כְּדֵי לִכְתֹּב שְׁתֵּי אוֹתִיּוֹת. 
כְּחוֹל, כְּדֵי לִכְחֹל עַיִן אֶחָת:

 דֶּבֶק, כְּדֵי לִתֵּן בְּרֹאשׁ הַשַּׁבְשֶׁבֶת. 
זֶפֶת וְגָפְרִית, כְּדֵי לַעֲשׂוֹת נֶקֶב. 
שַׁעֲוָה, כְּדֵי לִתֵּן עַל פִּי נֶקֶב קָטָן. 
חַרְסִית, כְּדֵי לַעֲשׂוֹת פִּי כּוּר שֶׁל צוֹרְפֵי זָהָב. 
רַבִּי יְהוּדָה אוֹמֵר, כְּדֵי לַעֲשׂוֹת פִּטְפּוּט. 
סֻבִּין, כְּדֵי לִתֵּן עַל פִּי כּוּר שֶׁל צוֹרְפֵי זָהָב. 
סִיד, כְּדֵי לָסוּד קְטַנָּה שֶׁבַּבָּנוֹת. 
רַבִּי יְהוּדָה אוֹמֵר, כְּדֵי לַעֲשׂוֹת כִּלְכּוּל. 
רַבִּי נְחֶמְיָה אוֹמֵר, כְּדֵי לַעֲשׂוֹת אַנְדִּיפִי:

 אֲדָמָה, כְּחוֹתַם הַמַּרְצוּפִים, דִּבְרֵי רַבִּי עֲקִיבָא. 
וַחֲכָמִים אוֹמְרִים, כְּחוֹתַם הָאִגְּרוֹת. 
זֶבֶל וְחוֹל הַדַּק, כְּדֵי לְזַבֵּל קֶלַח שֶׁל כְּרוּב, דִּבְרֵי רַבִּי עֲקִיבָא. 
וַחֲכָמִים אוֹמְרִים, כְּדֵי לְזַבֵּל כְּרֵישָׁא. 
חוֹל הַגַּס, כְּדֵי לִתֵּן עַל מְלֹא כַּף סִיד. 
קָנֶה, כְּדֵי לַעֲשׂוֹת קֻלְמוֹס. 
וְאִם הָיָה עָבֶה אוֹ מְרֻסָּס, 
כְּדֵי לְבַשֵּׁל בּוֹ בֵּיצָה קַלָּה שֶׁבַּבֵּיצִים, 
טְרוּפָה וּנְתוּנָה בָּאִלְפַס:

 עֶצֶם, כְּדֵי לַעֲשׂוֹת תַּרְוָד. 
רַבִּי יְהוּדָה אוֹמֵר, כְּדֵי לַעֲשׂוֹת מִמֶּנּוּ חָף. 
זְכוּכִית, כְּדֵי לִגְרֹר בּוֹ רֹאשׁ הַכִּרְכָּר. 
צְרוֹר אוֹ אֶבֶן, כְּדֵי לִזְרֹק בָּעוֹף. 
רַבִּי אֱלִיעֶזֶר בַּר יַעֲקֹב אוֹמֵר, 
כְּדֵי לִזְרֹק בַּבְּהֵמָה:

 חֶרֶס, כְּדֵי לִתֵּן בֵּין פַּצִּים לַחֲבֵרוֹ, דִּבְרֵי רַבִּי יְהוּדָה. 
רַבִּי מֵאִיר אוֹמֵר, כְּדֵי לַחְתּוֹת בּוֹ אֶת הָאוּר. 
רַבִּי יוֹסֵי אוֹמֵר, כְּדֵי לְקַבֵּל בּוֹ רְבִיעִית. 
אָמַר רַבִּי מֵאִיר: 
אַף עַל פִּי שֶׁאֵין רְאָיָה לַדָּבָר, זֵכֶר לַדָּבָר: 
"וְלֹא יִמָּצֵא בִמְכִתָּתוֹ חֶרֶשׂ לַחְתּוֹת אֵשׁ מִיָּקוּד" . 
אָמַר לוֹ רַבִּי יוֹסֵי: 
מִשָּׁם רְאָיָה, "וְלַחְשֹׂף מַיִם מִגֶּבֶא":

שבת ח
ח